Diari Oficial de la Generalitat Valenciana


Sumari del DOGV 9311, del 01-04-2022 (2022/2755)

DECRET 31/2022, de 25 de març, del Consell, pel qual es crea el Consell Valencià de les Migracions.
---------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2022/03/25/31/dof/vci/html**

### Dades del document

Número de DOGV
:   9311

Data del DOGV
:   01-04-2022

Secció del DOGV
:   I. DISPOSICIONS GENERALS

Número del document
:   2022/2755


Data del document
:   25-03-2022

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Decret

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * organització administrativa
    * administració regional
    * legislació

D'acord amb la disposició derogatòria, la Resolució d'1 de desembre de 2020, de la vicepresidenta i consellera d'Igualtat i Polítiques Inclusives, per la qual es crea la Comissió Mixta per al desenrotllament de l'Estratègia Valenciana de Migracions 2021-2026, i la Resolució de 28 d'octubre de 2015, de la vicepresidenta i consellera d'Igualtat i Polítiques Inclusives, sobre la creació de la Comissió Mixta d'Atenció i Acolliment a Persones Refugiades i Desplaçades, així com la resolucions posteriors que la modifiquen, quedaran derogades el dia de la constitució del Consell.

DECRET 31/2022, de 25 de març, del Consell, pel qual es crea el Consell Valencià de les Migracions. [2022/2755]  
ÍNDEX  
Preàmbul.  
Article 1. Creació i fins del Consell  
Article 2. Naturalesa jurídica i adscripció  
Article 3. Funcions  
Article 4. Estructura  
Article 5. La presidència  
Article 6. Les vicepresidències  
Article 7. Les vocalies  
Article 8. Nomenament de les vocalies  
Article 9. Cessament de les vocalies  
Article 10. La Secretaria  
Article 11. Règim de funcionament del Consell. El Ple  
Article 12. Comissions de treball  
Article 13. Comissió Mixta de Seguiment de l'Estratègia Valenciana de Migracions  
Article 14. Comissió Mixta d'Atenció i Acolliment a Persones Refugiades i Desplaçades  
Article 15. Règim jurídic  
Article 16. Protecció de dades  
Disposició addicional  
Única. Absència d'incidència en la despesa pressupostària de la Generalitat.  
Disposició derogatòria  
Única. Derogació de normativa.  
Disposicions finals  
Primera. Habilitació normativa.  
Segona. Entrada en vigor.  
  
  
Preàmbul  
  
La participació ciutadana és un dels principis generals establits en l'article 4 de la vigent Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana. Així mateix, la participació democràtica és un dels principis rectors establits en l'article 6 de la Llei 3/2019, de 18 de febrer, de la Generalitat, de serveis socials inclusius de la Comunitat Valenciana.  
  
Per a fer efectius aquests principis en l'àmbit de la política migratòria, el Consell considera oportuna i necessària la creació del Consell Valencià de les Migracions com un òrgan col·legiat de caràcter consultiu, propositiu i participatiu, on es troben les principals institucions públiques i entitats socials que treballen per la igualtat i la inclusió de les persones migrants en la Comunitat Valenciana, per a les quals es planteja en aquest nou òrgan un espai de representació directa.  
  
S'acompleix així el mandat de l'Estratègia Valenciana de Migracions 2021-2026 que, dins de l'objectiu general d'impulsar un model de convivència i interculturalitat per a tota la ciutadania valenciana, estableix l'acció 5.2.1: «Creació d'un òrgan de participació amb entitats i persones migrants per a assessorar i avaluar les polítiques públiques en matèria de migració i asil». La responsabilitat d'impulsar aquesta actuació va ser assignada a la Direcció General d'Igualtat en la Diversitat per a la seua execució al llarg de l'any 2021.  
El present decret es compon de setze articles, una disposició addicional, una disposició derogatòria i dues disposicions finals. L'article 1 estableix la creació del Consell Valencià de Migracions i els seus fins; l'article 2 defineix la seua naturalesa jurídica i la seua adscripció a la conselleria amb competències en matèria de política migratòria; l'article 3 enumera i descriu les seues funcions. La seua estructura, que està establida en l'article 4, es desenvolupa en els articles 5 a 10 referits a la presidència, les vicepresidències, les vocalies i la secretaria. L'article 11 determina el règim de funcionament de l'òrgan en Ple i l'article 12 les comissions de treball, dues de les quals venen recollides en els articles 13 i 14 del mateix decret: la Comissió Mixta de Seguiment de l'Estratègia Valenciana de Migracions i la Comissió Mixta d'Atenció i Acolliment a Persones Refugiades i Desplaçades. L'article 15 estableix el règim jurídic de l'òrgan i l'article 16 aborda la protecció de dades de caràcter personal. Finalment, la disposició addicional única es refereix a l'absència d'incidència en la despesa pressupostària de la Generalitat, la disposició derogatòria única inclou una referència expressa a les resolucions de creació de les comissions mixtes que es reformulen en aquest decret, i les disposicions finals habiliten per a dictar les disposicions necessàries per a l'execució d'aquest decret i concreten el moment de la seua entrada en vigor.  
Aquesta disposició està inclosa en el Pla normatiu de l'Administració de la Generalitat per a 2021 i s'adequa als principis disposats per a l'exercici de la potestat reglamentària en l'article 129 de la Llei 39/2015, d'1 d'octubre, del procediment administratiu comú de les administracions públiques. En primer lloc, la necessitat de la seua aprovació ve justificada en aquest mateix preàmbul i determinada per la inexistència d'un òrgan de participació en la política migratòria de la Generalitat des que la Llei 3/2019, de 18 de febrer, de la Generalitat, de serveis socials inclusius de la Comunitat Valenciana, va derogar en el títol VII del Decret 93/2009, on es regulava el Fòrum Valencià de la Immigració. En segon lloc, els principis de proporcionalitat i seguretat jurídica es compleixen també amb l'aprovació d'aquest decret, norma reglamentària que s'ajusta al que es disposa en l'article 46.bis, apartat primer, de la Llei 2/2015 de transparència, bon govern i participació ciutadana de la Comunitat Valenciana. En tercer lloc, el procés d'elaboració del text s'ha dut a terme de conformitat amb el principi de transparència, mitjançant el ple compliment dels tràmits d'audiència i informació pública previstos en l'article 133 de la Llei 39/2015, d'1 d'octubre, del procediment administratiu comú de les administracions públiques. Finalment, aquest decret pretén fer efectius els principis d'eficàcia i eficiència en les diverses actuacions que la Generalitat desplega en l'àmbit de la política migratòria, per a això resulta imprescindible la coordinació dels diferents departaments competents en les polítiques que tenen incidència directa sobre la inclusió de les persones migrants.  
  
  
En conseqüència, de conformitat amb el que es disposa en els articles 18.f i 43 de la Llei del Consell, sobre potestat reglamentària, i tenint en compte els informes preceptius i la realització del preceptiu tràmit d'audiència, tal com es disposa en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat, així com el que es disposa en el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, en el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, i en el Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, a proposta de la Vicepresidència i Conselleria d'Igualtat i Polítiques Inclusives, conformement amb el Consell Jurídic Consultiu de la Comunitat Valenciana i després de la deliberació del Consell, en la reunió del dia 25 de març de 2022,  
  
  
DECRETE  
  
Article 1. Creació i fins del Consell  
1. Es crea el Consell Valencià de les Migracions, d'ara en avant «el Consell».  
2. El Consell té com a finalitat primordial coordinar l'actuació de les institucions públiques i entitats socials que treballen per la igualtat i la inclusió de les persones migrants en la Comunitat Valenciana, així com promoure la seua participació en la formulació i avaluació de les polítiques inclusives de la Generalitat.  
  
Article 2. Naturalesa jurídica i adscripció  
1. El Consell es constitueix com a òrgan col·legiat de caràcter consultiu, propositiu i participatiu del Consell de la Generalitat.  
2. Està adscrit a la conselleria amb competències en matèria de política migratòria, que li dona suport tècnic i li presta els mitjans personals i materials necessaris per a l'execució de les seues funcions.  
  
Article 3. Funcions  
1. El Consell té les següents funcions per a la consecució dels seus fins:  
a) Buscar i analitzar informació que servisca per a millorar la presa de decisions, la planificació i l'avaluació de les polítiques públiques d'igualtat i inclusió de les persones migrants, refugiades i sol·licitants de protecció internacional.  
b) Fer el seguiment, l'avaluació i la revisió dels objectius i actuacions establits en l'Estratègia Valenciana de Migracions, a través d'informes anuals i un informe final.  
c) Sol·licitar, proposar i elaborar estudis o informes sobre temes d'interés per a la política d'igualtat i inclusió de les persones migrants, refugiades i sol·licitants de protecció internacional.  
d) Assessorar sobre migració i refugi a les diferents conselleries de la Generalitat, quan així ho sol·liciten.  
e) Formular recomanacions a les administracions públiques valencianes sobre assumptes relatius a la igualtat i la inclusió de les persones migrants, refugiades i sol·licitants de protecció internacional.  
f) Promoure iniciatives i actuacions en favor de la igualtat i la inclusió de les persones migrants, refugiades i sol·licitants de protecció internacional.  
g) Difondre informació periòdica i sistemàtica sobre l'evolució dels indicadors relatius a migració i refugi, així com sobre la memòria històrica de les migracions.  
2. Totes les funcions anteriorment enumerades s'atribueixen sense menyscapte de les que corresponguen a altres òrgans de representació i participació establits legalment.  
  
Article 4. Estructura  
1. El Consell està compost per:  
a) Una presidència.  
b) Dues vicepresidències.  
c) 43 vocalies.  
d) Una secretaria.  
2. La composició del Consell respon al principi de presència equilibrada d'homes i dones, de conformitat amb l'article 54 de la Llei orgànica 3/2007, de 22 de març, per a la igualtat efectiva de dones i homes, i garanteix una representació de la ciutadania no inferior a un 60 % de la composició total de l'òrgan en qüestió, d'acord amb el que es disposa en l'article 46.bis, apartat primer, de la Llei 2/2015 de transparència, bon govern i participació ciutadana de la Comunitat Valenciana.  
  
  
Article 5. La presidència  
1. La presidència del Consell correspon a la persona titular de la conselleria competent en matèria de política migratòria.  
2. La presidència tindrà les següents funcions:  
a) Dirigir i coordinar l'actuació del Consell.  
b) Representar i exercir les accions que corresponguen al Consell.  
c) Acordar la convocatòria de les sessions ordinàries i extraordinàries del Ple i la fixació de l'ordre del dia de les sessions, tenint en compte les propostes i peticions formulades pels seus integrants.  
d) Presidir les sessions del Ple, moderar el desenvolupament dels debats i suspendre'ls per causes justificades.  
e) Vetlar pel compliment de la normativa vigent.  
f) Visar les actes i certificacions dels acords del Consell.  
g) Informar sobre el desenvolupament de les gestions realitzades respecte de les propostes aprovades prèviament pel Consell.  
h) Dur a terme quantes altres funcions siguen inherents a la presidència.  
  
Article 6. Les vicepresidències  
1. El Consell està format per dues vicepresidències, una social i una altra institucional.  
2. La vicepresidència primera serà nomenada per la presidència a proposta de les vocalies socials, que en el termini d'un mes des de la constitució del Consell triaran una persona entre elles, per majoria simple. Per a complir amb el principi de paritat, si en aquell moment la vicepresidència institucional estiguera ocupada per un home, la persona triada per a ocupar la vicepresidència social haurà de ser una dona.  
El càrrec tindrà una duració màxima de tres anys, i donarà suport a la presidència en tot el que siga necessari.  
3. La vicepresidència segona correspon a la persona titular de la secretaria autonòmica competent en matèria de política migratòria.  
La vicepresidència segona exerceix la presidència del Consell en els casos de vacant, absència, malaltia o una altra causa legalment establida, així com per delegació de la persona titular de la presidència.  
Així mateix, convoca les sessions de les comissions de treball que es creen per raó de la matèria o del territori.  
La vicepresidència segona pot delegar les seues funcions entre les persones titulars dels centres directius dependents de la secretaria autonòmica.  
  
Article 7. Les vocalies  
1. Seran vocalies institucionals del Consell, a més de la presidència i la vicepresidència segona:  
a) Dotze persones, amb rang de direcció general o superior, en representació de cadascuna de les següents àrees competencials de la Generalitat: educació; sanitat; justícia; treball; habitatge; participació; política migratòria; igualtat de gènere; serveis socials d'acció comunitària; infància i adolescència; repte demogràfic i lluita contra la despoblació; relacions amb la Unió Europea i l'Estat.  
b) Dues persones, a proposta de la Federació Valenciana de Municipis i Províncies, en representació de: municipis de més de 50.000 habitants; municipis de fins a 50.000 habitants.  
c) Una persona en representació de les universitats públiques valencianes.  
d) Així mateix, podrà formar part del Consell una persona en representació de la Delegació del Govern a la Comunitat Valenciana, prèvia acceptació de la invitació que la conselleria competent en matèria de política migratòria haurà de cursar a aquest efecte.  
2. Seran vocalies socials del Consell:  
a) Cinc persones en representació d'entitats que treballen en l'àmbit de la migració amb implantació en almenys dues províncies de la Comunitat Valenciana, almenys una d'elles especialitzada en la protecció internacional;  
b) Cinc persones en representació d'entitats que treballen l'àmbit de la migració amb implantació local, almenys una de cada província;  
  
c) Sis persones en representació de col·lectius de persones migrants, almenys una de cada continent d'origen: Europa, Àfrica, Àsia i Amèrica.  
d) Cinc persones migrants triades per desinsaculació entre les que s'hagen postulat davant la secretaria del Consell per a ocupar aquestes vocalies. Es triarà una persona per cadascun d'aquests trams d'edat: menors de 18 anys, de 18 a 30 anys, de 31 a 50 anys, de 50 a 65 anys i majors de 65 anys.  
e) Una persona migrant menor d'edat sense referent familiar, a proposta de la direcció general amb competències en infància i adolescència.  
f) Una persona en representació d'ACNUR;  
g) Una persona en representació d'entitats de defensa de drets de la infància, en el marc del Pacte per la Infància;  
h) Dues persones en representació de les organitzacions sindicals més representatives de la Comunitat Valenciana i altres dues en representació de les associacions empresarials més representatives de la Comunitat Valenciana, en el marc de la Mesa del Diàleg Social de la Comunitat Valenciana.  
3. En cap cas les vocalies podran atribuir-se la representació o facultats del Consell, llevat que expressament se'ls hagen atorgat per acord del Ple i per a casos concrets.  
4. Per a cadascuna de les vocalies del Consell, la presidència nomenarà de la mateixa forma una persona suplent, perquè substituïsca la persona titular en cas d'absència, vacant o malaltia.  
La duració de les substitucions quedarà limitada al temps de mandat que li quedara a la persona substituïda.  
5. La duració del mandat de les vocalies serà de tres anys, renovable per un període de la mateixa duració. En el cas que existisquen persones que formen part del Consell per raó del seu càrrec, la seua condició de vocal es mantindrà mentre estiguen en el càrrec pel qual van ser designades.  
6. Per a no produir un menyscapte econòmic a les persones que siguen designades en les vocalies socials, se'ls abonaran les despeses de desplaçament generades per l'assistència a les reunions del Consell, sempre que es troben justificades documentalment, amb càrrec al pressupost de la direcció general competent en matèria de política migratòria, sense que en cap cas supose un increment de la dotació anual inicial pressupostària.  
L'import de la indemnització a percebre serà el de les despeses documentalment justificades. Si el mitjà de transport utilitzat és el vehicle propi, l'import de la indemnització serà el que resulte d'aplicar als quilòmetres recorreguts les quanties que a cada moment es fixen en la normativa aplicable a l'Administració de la Generalitat sobre les indemnitzacions per raó del servei.  
  
Article 8. Nomenament de les vocalies  
1. El nomenament de les vocalies del Consell el realitzarà la presidència, ateses les propostes emeses pels òrgans o entitats que corresponga en cada cas, que hauran de constar de dues persones, una vocal i una altra suplent, i almenys una d'elles ha de ser dona.  
2. En el cas de les vocalies de l'apartat 1.a de l'article anterior, les persones seran proposades pels òrgans que, segons la normativa vigent, tinguen assignades les àrees competencials establides en l'article anterior. En el cas de les vocalies dels apartats 1.b, 1.c, 1.d, 2.f i 2.h de l'article anterior, les persones seran proposades per les institucions o entitats a les quals representen.  
3. En el cas de les vocalies dels apartats 2.a, 2.b, 2.c i 2.g de l'article anterior, tindran capacitat d'elevar propostes les entitats que acrediten la seua trajectòria o representativitat en els corresponents àmbits. Cada candidatura estarà formada per dues persones, una en qualitat de titular i una altra en qualitat de suplent. Almenys una d'elles serà dona. Si hi haguera més candidatures que vocalies, es prioritzarà la presència de persones migrants i, en segon terme, es tindrà en compte la representativitat, mesurada pel nombre d'avals rebuts d'altres entitats amb capacitat d'elevar propostes en el mateix àmbit. Finalment, es consideraran com a criteris de desempat ser dona i ser de menor edat, per aquest ordre.  
  
4. En el cas que amb el conjunt de les propostes inicialment acceptades les vocalies titulars ocupades per dones no arribaren a la meitat, es realitzarà l'oportú sorteig per a determinar les substitucions necessàries, tant en les vocalies institucionals com en les vocalies socials, per al compliment de la paritat, que s'entendrà aconseguida si les dones representen almenys el 50 % de les vocalies titulars del Consell.  
  
5. El procediment de presentació i selecció de candidatures serà establit, quan siga procedent l'elecció o renovació del Consell, per resolució de la persona titular de la conselleria competent en matèria de política migratòria. L'anunci de l'obertura del termini per a la presentació de candidatures serà publicat en el Diari Oficial de la Generalitat Valenciana.  
  
Article 9. Cessament de les vocalies  
El cessament de les persones que exerceixen les vocalies podrà produir-se per alguna de les següents causes:  
1. Per l'expiració del termini del seu mandat.  
2. Per cessament en el càrrec per raó del qual es va efectuar el nomenament.  
3. Per voluntat pròpia.  
4. Per dissolució de l'entitat a la qual representen.  
5. Per dues absències consecutives i injustificades a les sessions del Ple, apreciada per la secretaria del Consell i acordada pel Ple per majoria absoluta.  
6. Per defunció.  
7. Per la provisió judicial de suports a la persona amb discapacitat que impliquen funcions representatives per a la presa de decisions i, si escau, justifiquen aquest cessament.  
8. Per revocació de la representació per part de l'òrgan o entitat corresponent.  
  
Article 10. La Secretaria  
1. La secretaria serà exercida per una persona funcionària de la direcció general amb competències en matèria de política migratòria, amb un nivell de direcció de servei o superior, nomenada per la presidència del Consell, amb veu però sense vot.  
Quan fora necessari, podrà ser substituïda per una altra persona funcionària de la mateixa direcció general.  
2. Són funcions de la secretaria:  
a) Estendre les actes de les sessions del Ple, autoritzades amb la seua signatura i el vistiplau de la Presidència, i donar el curs corresponent als acords que s'adopten.  
b) Custodiar la documentació del Consell.  
c) Expedir certificacions d'actes i acords.  
d) Quantes altres siguen inherents a la seua condició, d'acord amb la legislació sobre règim dels òrgans col·legiats de les administracions públiques.  
  
Article 11. Règim de funcionament del Consell. El Ple  
1. El Consell funcionarà en Ple i en les comissions de treball que es constituïsquen per raó de la matèria i del territori.  
2. El Ple és l'òrgan superior de decisió i formació de la voluntat del Consell, i exerceix les funcions previstes en l'article 3 del present decret. Està integrat per la presidència, la vicepresidència, les vocalies i la secretaria.  
3. El Ple es reuneix en sessió ordinària, almenys, dues vegades a l'any, i pot celebrar sessions extraordinàries convocades per la presidència o a petició d'un terç dels seus integrants.  
4. La convocatòria del Ple serà efectuada per la presidència, amb un mínim de set dies hàbils d'antelació, i en aquesta es fixarà l'ordre del dia, l'hora i el lloc de celebració.  
5. Les reunions del Ple poden celebrar-se per mitjans telemàtics, sempre que es puga verificar la identitat dels seus participants.  
6. La presidència pot convidar a les reunions del Ple a altres persones, pel seu coneixement dels assumptes a tractar o per la seua competència, que participaran amb veu però sense vot.  
7. Per a la vàlida constitució del Ple serà necessària la presència de les persones que exercisquen la presidència i la secretaria, o les qui les substituïsquen, i la meitat dels seus integrants.  
8. Per a l'adopció d'acords serà suficient la majoria simple dels vots emesos, i els empats els dirimirà el vot de qualitat de la presidència del Consell.  
9. El Ple aprovarà un reglament intern de funcionament del Consell, que s'ajustarà a les normes bàsiques sobre el funcionament d'òrgans col·legiats previstes en la Llei 40/2015, d'1 d'octubre, de règim jurídic del sector públic.  
  
Article 12. Comissions de treball  
1. El Ple podrà crear comissions de treball, que tindran caràcter temporal. Formaran part d'aquestes les vocalies que manifesten la seua voluntat de participar-hi. Quan les sol·licituds siguen excessives i haja de fer-se una selecció, la decisió correspondrà a la presidència del Consell, i caldrà garantir en tot cas la presència equilibrada d'homes i dones.  
  
2. Les comissions de treball tindran l'estructura, composició i funcions que es determinen en el reglament intern de funcionament i es reuniran quan siguen convocades per la vicepresidència segona del Consell, donant compte de les seues conclusions al Ple.  
3. A les comissions de treball es podrà convidar personal funcionari o persones expertes en la matèria a tractar.  
  
Article 13. Comissió Mixta de Seguiment de l'Estratègia Valenciana de Migracions  
1. La Comissió Mixta de Seguiment de l'Estratègia Valenciana de Migracions és una comissió de treball de caràcter especial i permanent del Consell que estarà integrada per:  
a) La presidència, que és exercida per la persona que ocupa la vicepresidència segona del Consell.  
b) La vicepresidència, que és exercida per la persona que ocupa la vicepresidència primera del Consell.  
c) La persona titular de la direcció general amb competències en matèria de política migratòria.  
d) Quatre persones, que ocupen llocs amb rang mínim de subdirecció general, en representació de les vocalies institucionals de l'Administració del Consell amb majors actuacions en l'Estratègia, que seran determinades pel Ple del Consell.  
e) Huit persones triades pel Ple d'aquest Consell entre les seues vocalies socials de manera paritària i tenint en compte la diversitat territorial i d'entitats.  
2. La secretaria serà exercida per la mateixa persona que exerceix la secretaria del Consell.  
3. La Comissió Mixta s'organitzarà d'acord amb el que es disposa en el reglament intern de funcionament, que permetrà la creació de grups de treball vinculats als objectius de l'Estratègia.  
  
Article 14. Comissió Mixta d'Atenció i Acolliment a Persones Refugiades i Desplaçades  
1. La Comissió Mixta d'Atenció i Acolliment a Persones Refugiades i Desplaçades és una comissió de treball de caràcter especial i permanent del Consell que estarà integrada per:  
a) La presidència, que és exercida per la persona que ocupa la vicepresidència segona del Consell.  
b) La vicepresidència, que és exercida per la persona que ocupa la vicepresidència primera del Consell.  
c) La persona titular de la direcció general amb competències en matèria de política migratòria.  
d) Quatre persones, que ocupen llocs amb rang mínim de subdirecció general, en representació de les vocalies institucionals de l'Administració del Consell amb majors competències en l'àmbit de l'atenció i l'acolliment a persones refugiades i desplaçades, que seran determinades pel Ple del Consell.  
e) Una persona a proposta de la Federació Valenciana de Municipis i Províncies.  
g) Una persona en representació de cadascuna de les entitats socials que gestionen places del sistema d'acolliment de protecció internacional en la Comunitat Valenciana.  
2. Així mateix, podrà formar part de la Comissió Mixta d'Atenció i Acolliment a Persones Refugiades i Desplaçades una persona en representació de la Delegació del Govern a la Comunitat Valenciana, amb l'acceptació prèvia de la invitació que la conselleria competent en matèria de política migratòria haurà de cursar a aquest efecte.  
3. La secretaria serà exercida per la mateixa persona que exerceix la secretaria del Consell.  
  
Article 15. Règim jurídic  
El Consell es regirà per les disposicions d'aquest decret i, en el no previst en aquest, pel que disposen per als òrgans col·legiats la Llei 40/2015, d'1 d'octubre, de règim jurídic del sector públic, i per als òrgans de participació la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
  
  
Article 16. Protecció de dades  
El Consell assegurarà la protecció de les dades de caràcter personal que puga recaptar en l'exercici de les seues funcions, amb observança del que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
  
  
DISPOSICIÓ ADDICIONAL  
  
Única. Absència d'incidència en la despesa pressupostària de la Generalitat  
L'aplicació i el desenvolupament del present decret no podran tindre incidència en la dotació dels capítols de despesa assignats a la Generalitat, i hauran de ser atesos amb els mitjans personals i materials de què disposa aquesta.  
  
  
DISPOSICIÓ DEROGATÒRIA  
  
Única. Derogació de normativa  
1. Queden derogades les disposicions d'igual o inferior rang que s'oposen al que es disposa en el present decret del Consell.  
2. La Resolució d'1 de desembre de 2020, de la vicepresidenta i consellera d'Igualtat i Polítiques Inclusives, per la qual es crea la Comissió Mixta per al desenvolupament de l'Estratègia Valenciana de Migracions 2021-2026, i la Resolució de 28 d'octubre de 2015, de la vicepresidenta i consellera d'Igualtat i Polítiques Inclusives, sobre la creació de la Comissió Mixta d'Atenció i Acolliment a Persones Refugiades i Desplaçades, així com les resolucions posteriors que la modifiquen, quedaran derogades el dia de la constitució del Consell.  
  
  
DISPOSICIONS FINALS  
  
Primera. Habilitació normativa  
Es faculta la persona titular de la conselleria competent en la matèria de política migratòria per a dictar les disposicions necessàries per a l'execució d'aquest decret.  
  
Segona. Entrada en vigor  
El present decret entrarà en vigor l'endemà de la publicació íntegra en el Diari Oficial de la Generalitat Valenciana.  
  
València, 25 de març de 2022  
  
El president de la Generalitat,  
XIMO PUIG I FERRER  
  
La vicepresidenta del Consell  
i consellera d'Igualtat i Polítiques Inclusives,  
MÓNICA OLTRA JARQUE


Còpia Permalink ELI